Kunstneren Per Kirkeby er død, 79 gammel. Ved sin død stod han som en af Europas betydeligste malere og billedhuggere med et væld af udsmykninger bag sig, både i og udenfor Danmark.

Per Kirkebys baggrund var mangesidig. Samtidig med at han læste til cand.mag. i naturhistorie, fulgte han i 1960’erne undervisningen på Den Eksperimenterende Kunstskole, et kritisk alternativ til Kunstakademiet i København.

Men i hovedsagen betragtede han sig som en selvlært kunstner. Uden at være naturalist kom han i sit arbejde alligevel til at skylde naturen meget.